鷓鴣
作者：周文璞
朝代：宋

paragraphs: 夜聞春雨來，濃綠凈於洗。
有禽自南翥，自呼不能已。
豈非湘川下，或自江左起。
黄陵見哀妃，白下感遊子。
仍多憂其兄，宛轉深樹裏。
汝兄今何在，荆棘日靡靡。
豈非囚空山，或已投逝水。
年深桎梏化，波冷皮肉死。
鷓鴣謹勿痛，此係造物理。
吾若破析言，汝恨入骨髓。
風吹慈竹林，苔暈上深紫。
吾亦念故鄉，日夜夢鄰里。
不如各歸休，闕月照西鄙。